
Au trecut mai bine de opt decenii de când, sub influența profundelor 
emoţii trăite la concertul susținut la Bucureşti, în anul 1932, de Corul „Ion Vidu”, 
dirijat de Filaret Barbu, Ion Dimitrescu se întreba retoric într-un articol: „Cine va 
însemna odată, în slovă cucernică, recunoştinţa pe care o datorează Banatului 
renașterea noastră religioasă, culturală, națională? Cine va scrie istoria avânturilor 
născute la Chizătău și la Oraviţa, la Caransebeş și la Lugoj?”! 

Fără îndoială, de mai bine de un deceniu, muzicologul Constantin-Tufan 
Stan a răspuns cu prisosință acestei întrebări prin ediţiile îngrijite, volumele și 
studiile dedicate muzicienilor și vieţii culturale a Banatului, aducând în atenţia 
contemporanilor evenimente, instituții sau personalități al căror nume a fost, 
uneori, pe nedrept uitat. Începând cu 2003, în fiecare an, cel puţin o carte care 
poartă semnătura distinsului profesor de la Lugoj — fie ea monografie ori doar o 
filadă — completează un capitol al istoriei muzicii bănăţene (în perioada menţionată 
a publicat 12 volume de autor, alte două în calitate de coautor și peste 100 de 
studii). În toamna acestui an, Constantin-Tufan Stan a încheiat ceea ce el însuşi 
numește „o pasionantă aventură muzicologică” (p. 13), reconstituind biografia și 
conturând profilului artistic al lui Liviu Tempea (1870-1946) — de la a cărui naștere 
s-au împlinit recent 145 de ani - muzician originar din Lugoj şi unul dintre 
membrii primului corp profesoral al Conservatorului clujean. 


Asemenea altor cadre didactice ale instituţiei ardelene înființată imediat 
după Marea Unire?, profesorul de pian auxiliar al studenţilor din primele generaţii 
a trecut treptat în umbra fondatorului învățământului superior muzical, Gheorghe 
Dima şi, aşa cum observă scriitorul Simion Dănilă (care semnează prefața cărții), 
„afară de câțiva muzicologi și câteva rubedenii, cine-şi mai aduce aminte astăzi de 
Liviu Tempea?” (p. 9). Intuind parcă această legitimă întrebare, autorul 
sintetizează în primele fraze ale cărții sale principalele atribute ale personalităţii 
care urmează a ni se înfățișa în cuprinsul volumului: „Unul din primii muzicieni 
profesioniști bănăţeni, Liviu Tempea, pianist-concertist reputat în epocă, înzestrat, 
deopotrivă, cu remarcabile disponibilități componistice [...] a fost un important 
animator al vieții muzicale bănăţene și transilvănene la începutul secolului XX, 
impunând valorile muzicii culte în cele mai diverse medii socio-culturale” (p. 13). 

Cele nouă secțiuni ale biografiei condensează o informație bogată, culeasă 
de autor din arhive publice și particulare cu răbdarea şi perseverenţa care îl 
caracterizează şi pe care le-am constatat și în celelalte lucrări ale sale. Sunt cercetate 
şi dezvăluite, rând pe rând, date despre familie și apropiații acesteia, profesorii de 


1 Jon Dimitrescu, apud. Constantin-Tufan Stan, Vocația muzicală a oraşului Lugoj. Monografie, Teză de 
doctorat, Academia de Muzică "Gheorghe Dima”, Cluj-Napoca, 2008, p. 18. 
2 Unirea Transilvaniei cu România, la 1 decembrie 1918. 

la Lugoj şi Viena, studiile de medicină din capitala austriacă, activităţile artistice şi 
culturale la care a participat tânărul Tempea, personalităţile cu care a intrat în 
contact în timpul peregrinărilor sale la Bucureşti, laşi, Dumbrăveni, Sibiu şi, în cele 
din urmă, la Cluj, dar şi amprenta pe care şi-a pus-o asupra oamenilor şi locurilor 
acestea. Cu aceeași atenţie pentru fiecare detaliu biografic sunt relatate aspecte din 
activitatea sa didactică şi concertistică (îndeosebi, de pianist-acompaniator), 
întâlnirile cu muzicieni și oameni de cultură, experienţa dirijorală sau cea de medic 
militar decorat de regele Ferdinand I, pentru merite pe frontul Primului Război 
Mondial. Momente importante ale prezenţelor sale artistice sunt reconstituite pe 
baza documentelor de epocă, a informaţiilor din presă, a corespondenţei private, a 
evocărilor efectuate de cei care l-au cunoscut. Numeroase citate ne ajută să retrăim 
emulaţia unor evenimente unice, de exemplu: participarea lui Tempea, în calitatea 
de pianist-acompaniator la concertul inaugural al Conservatorului clujean, la 28 
martie 1920 (p. 62). 

Un capitol aparte este rezervat creaţiei lui Liviu Tempea, care a fost 
autodidact în domeniul compoziţiei muzicale și a abordat, cu precădere, genurile 
miniaturale. Piesele pentru pian, liedurile, corurile sale laice şi religioase — creații 
inspirate din melodica dansurilor populare bănăţene, de versurile lui Octavian 
Goga, Mihai Eminescu, Ştefan Octavian Iosif, Ion Popovici-Bănăţeanu sau de 
melodiile cântărilor de strană notate de Dimitrie Cunţanu — au rămas în manuscris, 
în cea mai mare parte. Liturghia Sfântului loan Gură de Aur pentru cor mixt a 
cappella, tipărită la Cluj, în 1933 şi apreciată pentru valorificarea cântării ardelene 
de strană, pentru „meșteșugul contrapunctic” și „calitatea armonizărilor” este 
considerată de C.-T. Stan „capodopera” lui L. Tempea (p. 71); a primit referințe 
favorabile includerii în cadrul slujbelor religioase de la compozitorii G. 
Stephănescu și C. Dimitrescu, contrasemnate de George Enescu. 

În demersul său atotcuprinzător, C.-T. Stan ne dezvăluie încă o latură a 
personalităţii lui L. Tempea: aceea de cronicar muzical. Participant nelipsit de la 
manifestările muzicale ale Clujului interbelic, pianistul-compozitor a consemnat în 
paginile diverselor publicaţii momente ale vieții culturale ale urbei de pe Someș și 
a descris evenimente cu încărcătură emoţională deosebită, cum a fost prima 
reprezentaţie a Operei Române din Cluj, apreciată de Tempea ca „un succes plin, 
de cel mai bun augur pentru viitor... o adevărată sărbătoare culturală” (p. 80). 

Muzicolog pasionat de istorie, cercetător care valorifică sursele de 
documentare până la epuizare și are talentul de a corobora date din cele mai 
diverse surse pentru a contura o imagine cât mai veridică a personalității sau 
evenimentului evocat, Constantin-Tufan Stan aduce și în acest volum numeroase 
informații inedite. Textul de autor este completat cu o consistentă Addenda (pp. 91- 
174) care include texte semnate de L. Tempea sau care îi sunt dedicate, de o 

iconografie la fel de substanţială — cu imagini de o calitate remarcabilă (p. 174-237) 
- şi de un arbore genealogic al familiei Tempea. Originară din Braşov, aceasta are 
ascendenți cunoscuţi până la sfârșitul secolului al XVII-lea, incluzând cinci 
generaţii succesive de preoți și protopopi care au purtat numele de Radu Tempea, 
au slujit la Biserica „Sf. Nicolae” din Șcheii Brașovului şi au avut contribuții 
deosebite la susținerea culturii, limbii române și muzicii bisericeşti autohtone. 
Arborele genealogic întocmit de C.-T. Stan reconstituie și generația actuală a 
familiei; studiindu-l, constatăm că familia Tempea include încă descendenţi cu 
ocupații şi activități meritorii care se încadrează în domeniul culturii şi artelor. 
Lăsăm cititorului plăcerea de a descoperi importanţa acestei familii și numeroasele 
legături pe care le-a avut de-a lungul timpului cu personalități ale culturii noastre, 
mai ales că, odată deschisă, cartea te captivează și îți solicită atenţia până la 
parcurgerea ultimei file. 

La fel de atractiv ca şi textul propriu-zis, aparatul critic este deosebit de 
consistent; notele de subsol aduc nenumărate date și lămuriri suplimentare, 
alcătuind un text paralel, care trădează aceeași preocupare a autorului pentru 
documentare până la saturație. Pentru cercetătorul grăbit, cartea oferă în final și un 
indice de nume, riguros întocmit şi foarte folositor. 

Concluzionând, putem spune că volumul care evocă personalitatea 
aproape uitată a lui Liviu Tempea, semnat de muzicologul dr. Constantin-Tufan 
Stan, este o lectură captivantă şi instructivă, care oferă numeroase deschideri spre 
teme de cercetare a muzicii românești. Totodată, cartea ne convinge, o dată în plus, 
că temelia actualei Academii de Muzică din Cluj-Napoca a fost clădită de 
muzicieni talentaţi, de personalităţi care au adus în noua instituţie rigoarea 
germană a şcolilor în care studiaseră, asigurând astfel evoluţia ascendentă 
binecunoscută a învăţământului muzical de nivel universitar din centrul 
Transilvaniei. Viaţa și activitatea lui Liviu Tempea sunt un argument în acest sens. 

